Oudbaas van New Era 'vort met motor' - Misdaad - Republikein
Monday, July 08th, 14:53:29
Oudbaas van New Era 'vort met motor'
Glo stilswyende ooreenkoms
Die voormalige ­uitvoeren­de hoof van die New Era ­Publication Corporation (NEPC), dr. Audrin Mathe, weier glo om van 'n maatskappymotor afstand te doen.
Dit ondanks die feit dat sy kontrak reeds op 31 Januarie 2019 ver­stryk het, het 'n bron vandeesweek aan ­Republikein se susterkoerant ­Namibian Sun gesê.
Na bewering het die NEPC-raad dié motor, 'n Range Rover, gekoop sodat Mathe dit tydens sy amps­termyn kon gebruik.
Volgens die bron beweer Mathe dit is ingevolge 'n stilswyende oor­eenkoms (gentlemen's agreement) aangeskaf. "Hy sê die raad het dit vir hom gekoop, maar amptelike ­dokumentasie toon die motor behoort aan die korporasie. Sou die korporasie so 'n ooreenkoms aangaan om 'n motor vir sy uitvoerende hoof te koop?"
Toe Mathe telefonies genader is om op die beweringe te reageer, het hy Namibian Sun na die NECP verwys en gesê: "Hoekom vra jy hulle nie eerder nie?"
Mnr. Benjamin Jakobs, wat as ­uitvoerende hoof waarneem, het die koerant se navrae na die raad se voorsitter, mnr. Esau Mbako, verwys.
Mbako het nie op enige oproepe of SMS'e gereageer nie.
Benewens die kwessie van eienaarskap, is dit ook nie duidelik wie vir die brandstof en instandhoudingswerk betaal, en of die raad enige pogings aangewend het om die motor aan die korporasie terug te besorg nie.